KIRJALLINEN KYSYMYS E-2306/99 esittäjä(t): Alexander de Roo (Verts/ALE) komissiolle. Karettikilpikonnia uhkaava sukupuutto.



Virallinen lehti nro 225 E , 08/08/2000 s. 0093 - 0094



KIRJALLINEN KYSYMYS E-2306/99 esittäjä(t): Alexander de Roo (Verts/ALE) komissiolle (13. joulukuuta 1999) Aihe: Karettikilpikonnia uhkaava sukupuutto Karettikilpikonna, jonka yksilökanta on vaarantunut kriittisen rajoille, lisättiin vuonna 1975 CITES-sopimuksen I liitteeseen. Kuubaa ja Japania koskevat varaumat mahdollistivat sen, että Kuuba saattoi viedä tuhansia karettikilpikonnan kilpiä Japaniin vuosina 19751992, kunnes Japani perui varaumansa. Karettikilpikonnien kilpien kansainvälinen kauppa on ollut kiellettyä vuodesta 1992 lähtien. Kuuba ehdotti vuonna 1997, että karettikilpikonnien kuubalainen kanta siirrettäisiin CITES-sopimuksen liitteeseen II, jotta maa voisi viedä Japaniin vuosittain jopa 500 kilpeä sekä viedä hallituksen omistuksessa olevan 5 000 kg:n kilpierän Japaniin. Ehdotus hylättiin niukalla enemmistöllä. Kuuba on pyytänyt seuraavan (huhtikuussa 2000 pidettävän) CITES-kokouksen valmistelujen yhteydessä eurooppalaisten osapuolien tiedemiehiä arvioimaan karettikilpikonnia koskevaa Kuuban hallintaohjelmaa. Yhdistyneen kuningaskunnan, Alankomaiden ja Espanjan edustajat kävivät Kuubassa ja he saattavat suositella eurooppalaisille osapuolille Kuuban ehdotuksen kannattamista. 1. Kuinka komissio aikoo ottaa huomioon huolenaiheet siitä, ettei Kuuban ehdotus vastaa osapuolten yhdeksännessä konferenssissa vahvistettuja kriteereitä, jotka koskevat liitteeseen II siirtämistä? 2. Olisiko komission kannustettava tällaisen kriittisesti vaarantuneen lajin kauppaa, kun otetaan huomioon, että merikilpikonnatuotteiden laillisen kaupan uudelleen käynnistäminen saattaa lisätä kysyntää ympäri maailman ja johtaa siten salametsästyksen ja laittoman kaupan lisääntymiseen? 3. Miten komissio aikoo ottaa huomioon, että kannan vuotuinen vajentaminen kymmenellä prosentilla heikentäisi merkittävästi tämän kriittisesti vaarantuneen lajin tilannetta, kun otetaan huomioon, että asiantuntijoiden mukaan koko Karibian alueella on ainoastaan 5 000 pesivää naaraskarettikilpikonnaa? 4. Miten komissio aikoo ottaa huomioon huolenaiheet, jotka koskevat Kuuban vesillä tapahtuvan merikilpikonnapyynnin vaikutuksia muihin Karibian maihin, eli sitä, miten kilpikonnien tappaminen ja kilpien vienti vaikuttaa muiden maiden kilpikonnakantoihin? Margot Wallströmin komission puolesta antama vastaus (11. tammikuuta 2000) Komissio tietää Kuuban hallituksen tehneen CITES-sopimuspuolten 11. konferenssille kaksi ehdotusta karettikilpikonnien kansainvälisen kaupan aloittamiseksi rajoitetusti uudelleen. Vaikka yhteisö ei olekaan CITES-yleissopimuksen sopimuspuoli, komissio tekee neuvostolle kuitenkin ehdotuksen jäsenvaltioiden yhteiseksi kannaksi sopimuspuolten konferenssissa, koska luonnonvaraisten kasvien ja eläinten kaupan sääntely kuuluu luonnonvaraisten eläinten ja kasvien suojelusta niiden kauppaa sääntelemällä 9 päivänä joulukuuta 1996 annetun neuvoston asetuksen (EY) N:o 338/97(1) mukaisesti yhteisön toimivaltaan. Komission tekemä ehdotus liittyy arvoisan parlamentin jäsenen mainitsemiin CITES-sopimukseen lisäämisen perusteisiin, joihin sisältyy ehdotuksen vaikutus lajien säilyttämiseen sekä Kuuban vesialueilla että muualla. (1) EYVL L 61, 3.3.1997.